Maurice Alhadeff

Maurice Alhadeff (født 24. september 1894 på Rhodos, død juni 1972 i New York City) var en amerikansk forretningsmann, industrileder, kunstsamler, konsul og filantrop. Alhadeff er særlig kjent for sin innsats for lokale kunstnere i DR Kongo.

Bakgrunn 
Alhadeff var født og oppvokst på Rhodos, og var av jødisk opprinnelse (se Alhadeff). Han emigrerte til DR Kongo som 16-åring, og etablerte seg senere som forretningsmann der. Han ble amerikansk statsborger i voksen alder.

Arbeid og engasjement 
I løpet av sitt forretningsliv åpnet Alhadeff varehus i Elisabethville, Albertville, Kamina, Luluabourg og Stanleyville. I 1949 åpnet han en Pepsi-Cola fabrikk og en klesbutikk i Leopoldville. Der støttet han lokale kunstskoler og teater, og ble en sentral mesén for diverse kunstnere på 1950- og 1960-tallet. Blant disse var Albert Nkusu og Francois Thango (1936-1981). I 1960 var han dessuten formann for det jødiske samfunnet i Leopoldville (dagens Kinshasa). 

I 1951 åpnet Alhadeff en kunstskole i Kinshasa. Alhadeff solgte afrikansk kunst i USA, og ble et viktig kontaktledd mellom amerikansk og kongolesisk kunstliv.

Han fikk bygget hotellet Flat Hotel Alhadeff i sentrum av hovedstaden Kinshasa. Hotellet het tidligere Alhadeff Arms, og fungerte som gjestehus for den amerikanske ambassaden i landet. Hotellet er fremdeles i drift.

Politisk hjalp Alhadeff Joseph-Désiré Mobutu til makten i det selvstendige Zaïre. Alhadeff pleiet også et tett forhold til amerikanske myndigheter. 

Alhadeff ble en velstående mann som følge av sin økonomiske virksomhet, og ble i sin samtid betegnet som en av Vest-Afrikas rikeste menn, med interesser spredt forskjellige steder i verden. Broren til Alhadeff, Gabriel Alhadeff, ble også en velstående forretningsmann i landet.

Maurice Adalheff var honorær konsul for Israel i DR Kongo på 1950-tallet.

Referanser 

Den demokratiske republikken Kongo
Kongolesisk kultur
Jødisk historie
Forretningsfolk fra USA
PepsiCo
Kunst
Industrialister
Konsuler
Israelske diplomater
Kunstsamlere
Rhodos